(1)

Cuirtear an méid seo a leanas in ionad Airteagal 2: “Airteagal 2 Rochtain a dheonú ar mhionsonraí na ndíorthach 1. Cuirfidh stór trádála mionsonraí na ndíorthach ar fáil go díreach agus láithreach, i gcomhréir le hAirteagail 2 agus 3 den Rialachán seo, do na heintitis atá liostaithe in Airteagal 81(3) de Rialachán (AE) Uimh. 648/2012, lena n-áirítear i gcás gurb ann do shocruithe tarmligthe faoi Airteagal 28 de Rialachán (AE) Uimh. 1095/2010. Chun críocha na chéad fomhíre, bainfidh an stór trádála úsáid as an bhformáid XML agus as an teimpléad a forbraíodh i gcomhréir le modheolaíocht ISO 20022. 2. Áiritheoidh stór trádála go mbeidh na sonraí seo a leanas ar áireamh sna mionsonraí ar shonraí idirbhirt maidir le díorthaigh arna ndéanamh inrochtana do na heintitis atá liostaithe in Airteagal 81(3) de Rialachán (AE) Uimh. 648/2012 i gcomhréir leis an Airteagal seo agus de bhun na n-amlínte a leagtar amach in Airteagail 4 agus 5 den Rialachán seo: (a) na tuarascálacha maidir leis na díorthaigh arna dtuairisciú i gcomhréir le Táblaí 1, 2 agus 3 den Iarscríbhinn a ghabhann le Rialachán Tarmligthe (AE) 2022/1855 ón gCoimisiún (*1), lena n-áirítear staideanna trádála is déanaí na ndíorthach gan íoc dá dtagraítear in Airteagal 2(2) de Rialachán Cur Chun Feidhme (AE) 2022/1860 ón gCoimisiún (*2); (b) mionsonraí ábhartha na dtuarascálacha ar dhíorthaigh, a dhiúltaigh an stór trádála nó ar thug sé rabhadh ina leith le linn an lae oibre roimhe sin agus na cúiseanna gur dhiúltaigh nó gur thug sé rabhadh mar a shonraítear i Rialachán Tarmligthe (AE) 2022/1858 ón gCoimisiún (*3); (c) stádas réitigh na ndíorthach uile arna dtuairisciú dá ndearna an stór trádála an nós imeachta réitigh i gcomhréir le hAirteagal 3 de Rialachán Tarmligthe (AE) 2022/1855. 3. Soláthróidh stór trádála do na heintitis ag a bhfuil roinnt freagrachtaí nó sainorduithe faoi Airteagal 81(3) de Rialachán (AE) Uimh. 648/2012 pointe rochtana aonair ar na díorthaigh a chumhdaítear leis na freagrachtaí agus na sainorduithe sin. 4. Soláthróidh stór trádála rochtain don Údarás Eorpach um Urrúis agus Margaí (ESMA) ar na sonraí idirbhirt uile maidir le díorthaigh chun inniúlachtaí a fheidhmiú i gcomhréir lena fhreagrachtaí agus lena shainorduithe. 5. Soláthróidh stór trádála rochtain don Údarás Baincéireachta Eorpach, don Údarás Eorpach um Árachas agus Pinsin Cheirde agus don Bhord Eorpach um Riosca Sistéamach ar na sonraí idirbhirt uile maidir le díorthaigh. 6. Soláthróidh stór trádála rochtain don Ghníomhaireacht um Chomhar idir Rialálaithe Fuinnimh ar na sonraí idirbhirt uile maidir le díorthaigh i gcás inar lamháltais fuinnimh nó astaíochta é an t-ábhar is bunús leis na díorthaigh. 7. Soláthróidh stór trádála rochtain d’údarás a mhaoirsíonn ionaid trádála ar na sonraí idirbhirt uile maidir le díorthaigh arna bhforghníomhú ar na hionaid trádála sin. 8. Soláthróidh stór trádála rochtain d’údarás maoirseachta arna ainmniú de bhun Airteagal 4 de Threoir 2004/25/CE ar na sonraí idirbhirt uile maidir le díorthaigh i gcás inar urrús é an t-ábhar is bunús leis na díorthaigh arna eisiúint ag cuideachta a chomhlíonann ceann amháin nó níos mó de na coinníollacha seo a leanas: (a) ligtear an chuideachta isteach chun críoch trádála ar mhargadh rialaithe atá bunaithe laistigh de Bhallstát an údaráis sin agus tagann na tairiscintí táthcheangail ar urrúis na cuideachta sin faoi dhualgais agus faoi shainorduithe maoirseachta an údaráis sin; (b) tá a hoifig chláraithe nó a ceannoifig ag an gcuideachta i mBallstát an údaráis sin agus tagann na tairiscintí táthcheangail ar urrúis na cuideachta sin faoi dhualgais agus faoi shainorduithe maoirseachta an údaráis sin; (c) tá an chuideachta ina tairgeoir mar a shainmhínítear in Airteagal 2(1), pointe (c), de Threoir 2004/25/CE le haghaidh na gcuideachtaí dá dtagraítear i bpointí (a) agus (b) sa mhír seo agus áirítear leis an gcomaoin a thairgeann sé urrúis. 9. Soláthróidh stór trádála rochtain d’údarás, dá dtagraítear in Airteagal 81(3), pointe (j), de Rialachán (AE) Uimh. 648/2012, ar na sonraí ar fad maidir le hidirbhearta i ndáil le hionstraimí díorthacha i gcomhair margaí, conarthaí, sócmhainní foluiteacha, tagarmharcanna agus contrapháirtithe a thagann faoi dhualgais agus faoi shainorduithe maoirseachta an údaráis sin. 10. Soláthróidh stór trádála rochtain ar na sonraí a leanas don Bhanc Ceannais Eorpach (BCE) agus do chomhalta den Chóras Eorpach Banc Ceannais (CEBC), arb é euro airgeadra an Bhallstáit: (a) na sonraí ar fad maidir le hidirbhearta i ndáil le hionstraimí díorthacha i gceann de na cásanna a leanas: (i) i gcás ina mbunaítear eintiteas tagartha na hionstraime díorthaí laistigh de Bhallstát, arb é euro airgeadra an Bhallstáit sin, agus i gcás ina dtagann sé faoi dhualgais agus faoi shainorduithe maoirseachta an chomhalta CEBC sin; (ii) i gcás ina bhfuil an oibleagáid tagartha ina fiachas ceannasach ag Ballstát, arb é euro airgeadra an Bhallstáit sin; (b) sonraí suímh le haghaidh ionstraimí díorthacha in euro. 11. Soláthróidh stór trádála rochtain d’údarás, a liostaítear in Airteagal 81(3) de Rialachán (AE) Uimh. 648/2012 agus a dhéanann faireachán ar rioscaí sistéamacha ar chobhsaíocht airgeadais sa limistéar euro agus arb é euro airgeadra a Bhallstáit, lena n-áirítear BCE, ar na sonraí ar fad maidir le hidirbhearta i ndáil le hionstraimí díorthacha arna dtabhairt i gcrích i ndáil le hionaid trádála nó arna dtabhairt i gcrích ag contrapháirtithe lárnacha (CPLanna) agus contrapháirtithe a thagann faoi dhualgais agus faoi shainorduithe an údaráis sin agus faireachán á dhéanamh ar rioscaí sistéamacha ar chobhsaíocht airgeadais sa limistéar euro. 12. Soláthróidh stór trádála rochtain ar na sonraí a leanas do chomhalta den Chóras Eorpach Banc Ceannais (CEBC), nach é euro airgeadra a Bhallstáit: (a) na sonraí ar fad maidir le hidirbhearta i ndáil le hionstraimí díorthacha i gceann de na cásanna a leanas: (i) i gcás ina mbunaítear eintiteas tagartha na hionstraime díorthaí laistigh de Bhallstát an chomhalta CEBC sin agus i gcás ina dtagann an t-eintiteas sin faoi dhualgais agus faoi shainorduithe maoirseachta an chomhalta CEBC sin; (ii) i gcás ina bhfuil an oibleagáid tagartha ina fiachas ceannasach ag Ballstát an chomhalta CEBC sin; (b) sonraí suímh le haghaidh ionstraimí díorthacha san airgeadra a eisíonn an comhalta CEBC sin. 13. Soláthróidh stór trádála rochtain d’údarás, a liostaítear in Airteagal 81(3) de Rialachán (AE) Uimh. 648/2012 agus a dhéanann faireachán ar rioscaí sistéamacha ar chobhsaíocht airgeadais, agus nach é euro airgeadra a Bhallstáit, ar na sonraí ar fad maidir le hidirbhearta i ndáil le hionstraimí díorthacha arna dtabhairt i gcrích i ndáil le hionaid trádála nó arna dtabhairt i gcrích ag CPLanna agus contrapháirtithe a thagann faoi dhualgais agus sainorduithe an údaráis sin agus faireachán á dhéanamh ar rioscaí sistéamacha ar chobhsaíocht airgeadais i mBallstát nach é euro a airgeadra. 14. Soláthróidh stór trádála rochtain do BCE, nuair a dhéanfaidh BCE a chuid cúraimí laistigh den sásra maoirseachta aonair faoi Rialachán (AE) Uimh. 1024/2013 (*4) ón gComhairle, ar na sonraí ar fad maidir le hidirbhearta i ndáil le hionstraimí díorthacha arna dtabhairt i gcrích ag contrapháirtithe atá faoi réir mhaoirseacht BCE de bhun an Rialacháin sin laistigh den sásra maoirseachta aonair. 15. Soláthróidh stór trádála rochtain d’údarás inniúil, a liostaítear in Airteagal 81(3), pointí (o) agus (p), de Rialachán (AE) Uimh. 648/2012, ar na sonraí ar fad maidir le hidirbhearta i ndáil le hionstraimí díorthacha arna dtabhairt i gcrích ag contrapháirtithe a thagann faoi dhualgais agus faoi shainorduithe an údaráis sin. 16. Soláthróidh stór trádála rochtain d’údarás réitigh, dá dtagraítear in Airteagal 81(3), pointe (m), de Rialachán (AE) Uimh. 648/2012, ar na sonraí ar fad maidir le hidirbhearta i ndáil le hionstraimí díorthacha arna dtabhairt i gcrích ag contrapháirtithe a thagann faoi dhualgais agus faoi shainorduithe an údaráis sin. 17. Soláthróidh stór trádála rochtain don Bhord Réitigh Aonair (BRA), ar na sonraí ar fad maidir le hidirbhearta i ndáil le hionstraimí díorthacha arna dtabhairt i gcrích ag contrapháirtithe a thagann faoi raon feidhme Rialachán (AE) Uimh. 806/2014 ó Pharlaimint na hEorpa agus ón gComhairle (*5). 18. Soláthróidh stór trádála rochtain d’údarás a dhéanann maoirseacht ar chontrapháirtí lárnach (CPL), agus don chomhalta ábhartha CEBC eile a dhéanann maoirseacht ar an gcontrapháirtí lárnach sin, i gcás inarb infheidhme, ar na sonraí ar fad maidir le hidirbhearta i ndáil le hionstraimí díorthacha arna n-imréiteach ag an gcontrapháirtí lárnach sin. (*1) Rialachán Cur Chun Feidhme (AE) 2022/1855 ón gcoimisiún an 10 Meitheamh 2022 lena leagtar síos caighdeáin theicniúla cur chun feidhme i dtaca le cur i bhfeidhm Rialachán (AE) Uimh. 648/2012 ó Pharlaimint na hEorpa agus ón gComhairle maidir le caighdeáin, formáidí, minicíocht agus modhanna agus socruithe maidir le tuairisciú (IO L 262, 7.10.2022, lch. 1)." (*2) Rialachán Cur Chun Feidhme (AE) 2022/1860 ón gcoimisiún an 10 Meitheamh 2022 lena leagtar síos caighdeáin theicniúla cur chun feidhme i dtaca le cur i bhfeidhm Rialachán (AE) Uimh. 648/2012 ó Pharlaimint na hEorpa agus ón gComhairle maidir le caighdeáin, formáidí, minicíocht agus modhanna agus socruithe maidir le tuairisciú (IO L 262, 7.10.2022, lch. 68)." (*3) Rialachán Tarmligthe (AE) 2022/1858 ón gCoimisiún an 10 Meitheamh 2022 lena bhforlíontar Rialachán (AE) Uimh. 648/2012 ó Pharlaimint na hEorpa agus ón gComhairle maidir le caighdeáin theicniúla rialála lena sonraítear na nósanna imeachta chun sonraí idir stórtha trádála a réiteach agus na nósanna imeachta atá le cur i bhfeidhm ag an stór trádála le fíorú go bhfuil na ceanglais tuairiscithe á gcomhlíonadh ag an gcontrapháirtí a dhéanfaidh an tuairisciú nó ag an eintiteas a dhéanfaidh an cur isteach agus chun iomláine agus cruinneas na sonraí arna dtuairisciú a fhíorú (IO L 262, 7.10.2022, lch. 46)." (*4) Rialachán (AE) Uimh. 1024/2013 ón gComhairle an 15 Deireadh Fómhair 2013 lena dtugtar cúraimí sainiúla don Bhanc Ceannais Eorpach i dtaca le beartais a bhaineann le maoirseacht stuamachta institiúidí creidmheasa (IO L 287, 29.10.2013, lch. 63)." (*5) Rialachán (AE) Uimh. 806/2014 ó Pharlaimint na hEorpa agus ón gComhairle an 15 Iúil 2014 lena mbunaítear rialacha aonfhoirmeacha agus nós imeachta aonfhoirmeach maidir le réiteach institiúidí creidmheasa agus gnólachtaí infheistíochta áirithe faoi chuimsiú Sásra Réitigh Aonair agus Ciste Réitigh Aonair agus lena leasaítear Rialachán (AE) Uimh. 1093/2010 (IO L 225, 30.7.2014, lch. 1).”;"